
________________________________________________________________________________
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Општинске управе општине Сремски Карловци, по притужби A.A., из Сремских Карловаца, Заштитник грађана 


	У Т В Р Ђ У Ј Е 


Општинска управа општине Сремски Карловци начинила је пропуст у раду јер ни након пет година од изрицања забране коришћења објекта због угрожене безбедности, а у ком су живели притужиља и њен малолетни син, није предузела све мере у циљу окончања поступка санације обале Стражиловачког потока, и на тај начин обезбедила од урушавања предметни објекат.

Општинска управа општине Сремски Карловци je начинила додатни пропуст у раду јер супротно принципима добре управе, притужиљи није одговорила на њено обраћање од 20. септембра 2018. године, упућено овим поводом.


Ради отклањања уочених пропуста у раду, Заштитник грађана упућује Општинској управи општине Сремски Карловци следеће 

П Р Е П О Р У К Е

I

Имајући у виду угроженост стамбеног објекта у ком живи притужиља и њен малолетни син, потребно је да Општинска управа општине Сремски Карловци преко својих надлежних одељења без одлагања предузме све неопходне мере које се односе на уређење угрожене деонице водотока, а у циљу окончања поступка санације обале и изградње обалоутврде на предметној локацији и обезбеђивања предметног објекта од урушавања. 

II

Потребно је да Општинска управа општине Сремски Карловци упути и писани одговор притужиљи на њено обраћање од 20. септембра 2018. године, уз извињење притужиљи за неблаговремено поступање. 

III

Општинска управа општине Сремски Карловци ће се убудуће старати, сходно принципима добре управе, да одлуку по сваком захтеву или притужби донесе у разумном року и без одлагања, као и да сваком грађанину на његов захтев даје информације о поступку који се води пред њеним органима.


Општинска управа општине Сремски Карловци обавестиће Заштитника грађана у року од 60 дана од дана пријема ових препорука о предузетим мерама и поступањима по њима и о томе доставити доказе.


		Р а з л о з и:
[bookmark: clan_207]
Заштитник грађана је примио притужбу A.A., из Сремских Карловаца, којом се изражава незадовољство поступањем односно непоступањем Општинске управе општине Сремски Карловци поводом њеног стамбеног проблема насталог услед одрона изазваног бујицом у периоду маја месеца 2014. године.

Наиме, притужиља наводи, а из приложене документације произилази да је дана 3. септембра 2014. године Општинска управа општине Сремски Карловци, Одељење за инспекцијске послове, донело Решење којим забрањује коришћење приземног стамбеног објекат на парцели у Сремским Карловцима због угрожене безбедности, живота и здравља људи, док се објекат не обезбеди од урушавања. Такође, притужиља наводи да се у више наврата обраћала надлежном органу, а последњи пут 20. септембра 2018. године у циљу решавања свог стамбеног проблема, међутим до дана подношења притужбе Заштитнику грађана није добила никакав одговор.
Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је покренуо поступак контроле законитости и правилности Општинскe управe општине Сремски Карловци, актом од 24. априла 2019. године, у складу са чланом 29. Закона о Заштитнику грађана. Истим актом затражено је изјашњење о свим чињеницама и околностима значајним за доношење става о основаности притужбе. 

Општинска управа општине Сремски Карловци је уз акт од 24. маја 2019. године Заштитнику грађана доставила Информацију Одељења за инспекцијске послове Општинске управе општине Сремски Карловци од 14. маја 2019. године којом се наводи да је Решењем од 3. септембра 2014. године забрањено млдб. Б.Б., чији је законски заступник његова мајка, А.А., коришћење приземног стамбеног објекта на парцели  у Сремским Карловцима,  због угрожене безбедности живота и здравља људи, а док се објекат не обезбеди од урушавања.

Надаље се наводи да су начелник општинске управе општине Сремски Карловци, као и надлежни орган за инвестиције одмах упознати са наведеним проблемом, те потребом обезбеђења обале потока од урушавања изградњом обалоутврде потока поред предметног објекта, да су надлежни органи општине 2015. године предузели радње са тим циљем, али да је даљи поступак зависио од финансијских могућности.

Посебно је истакнуто да се предметна кат. парцела налази у оквиру заштићене околине просторно културно-историјске целине, а сходно Одлуци о утврђивању граница заштићене околине и мера заштите просторно културно-историјске целине „Градско језгро Сремских Карловаца“, непокретног културног добра од изузетног значаја („Сл.  гласник РС“, број 12/2016), да је последњим изменама Закона о планирању и изградњи прописано да Министарство грађевинарства, саобраћаја и инфраструктуре издаје грађевинску дозволу за изградњу објеката у заштићеној околини културних добара од изузетног значаја са одређеним границама катастарских парцела, као и да је предметни стамбени објекат почев од 2016. године прешао у надлежност покрајинске грађевинске инспекције.

Општинска управа општине Сремски Карловци је уз акт од 13. јуна 2019. године Заштитнику грађана поново доставила Информацију Одељења за инспекцијске послове Општинске управе општине Сремски Карловци од 12. јуна 2019. године, односно изјашњење поступајућег грађевинског инспектора. У истом се понављају претходни наводи и истиче да с обзиром да је на основу донетог решења о забрани коришћења предметног објекта покренут посебан поступак пред одељењем Општинске управе општине Сремски Карловци надлежним за послове инвестиције у циљу изградње обалоутврде, то је даљи пренос надлежности требао бити спроведен од стране истог.

Последњим изјашњењем Општинске управе општине Сремски Карловци од 17. јула 2019. године, односно њеног начелника, Заштитник грађана је обавештен да је нови начелник Општинске управе постављен 16. јануара 2019. године, те да је било немогуће да исти буде упознат са чињеницама и околностима везаним за поднеске притужиље, те да су информације прикупљене од одељења чији су службеници упознати са предметом притужиље, као и да ће Општинска управа општине Сремски Карловци након одлуке Заштитника грађана поступити по наложеним мерама/препорукама.

Приложеним одговором поступајућег грађевинског инспектора, Заштитник грађана је обавештен да је након извештаја о забрани коришћења предметног објекта, од 24. децембра 2014. године, од стране општинске управе покренут потребан поступак испитивања могућности санације обале потока чији одрон угрожава стабилност предметног објекта. Истакнуто је да је обавеза санације обале потока и даље у надлежности локалне самоуправе, али да је издавање грађевинске дозволе од 2016. године у надлежности Покрајинског секретаријата за енергетику, грађевинарство и саобраћај АП Војводине. Наведено је да је у конкретном случају грађевинска инспекција завршила свој део поступања, те да преостаје да се решење о забрани стави ван снаге у случају да се обала потока, као узрок проблема, обезбеди од урушавања, те да би се на овај начин од урушавања обезбедио и објекат. Посебно је наглашено да притужиљи није одговорено на поднесак од 20. септембра 2018. године, да је инспектор поводом истог усмено известио руководиоца, а да је поднесак требало доставити одељењу општинске управе надлежном за инвестиције.

У погледу могућности смештаја корисника објекта истакнуто је да Законом о планирању и изградњи није предвиђено да се кориснику објекта обезбеђује смештај у случају донете забране коришћења објекта, већ да је обезбеђење смештаја предвиђено у случају да се донесе решење о уклањању објекта, односно његовог дела, за који се утврди да је услед дотрајалости или већих оштећења угрожена његова стабилност и да представља непосредну опасност по живот и здравље људи, за суседне објекте и за безбедност саобраћаја, а сходно члану 167. Закона о планирању и изградњи. У конкретном случају, предметни објекат је угрожен дејством које се испољава на суседној парцели број 2056/1 КО Сремски Карловци а која представља јавну својину Општине Сремски Карловци, и која је у листу непокретности уписана као поток.

* * *
Уставом Републике Србије („Сл. гласник РС“, број 98/2006) јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне. Законом се може ограничити начин коришћења имовине.[footnoteRef:1] [1:  Члан 58. став 1.-3. Устава Републике Србије.] 

Чланом 178. став 1. тачка 2. Закона о планирању и изградњи ("Сл. гласник РС", бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019 и 37/2019 - др. закон) је прописано да ако грађевински инспектор у вршењу инспекцијског надзора утврди да се на објекту који се гради или који је изграђен постоје недостаци који представљају непосредну опасност по стабилност, односно безбедност објекта и његове околине и живот и здравље људи, забраниће решењем коришћење објекта или његовог дела док се не отклоне утврђени недостаци.

Законом о водама ("Сл. гласник РС", бр. 30/2010, 93/2012, 101/2016, 95/2018 и 95/2018 – др. закон) прописано је да заштита од штетног дејства вода обухвата мере и радове за заштиту од поплава спољним и унутрашњим водама и од леда, заштиту од ерозије и бујица и отклањање последица таквог деловања вода. Република Србија, аутономна покрајина и јединица локалне самоуправе обезбеђују заштиту од штетног дејства вода, у складу са овим законом и посебним законима. 

Водни објекти за уређење водотока су: обалоутврде, преграде, прагови, напери и други објекти у речном кориту, намењени његовој стабилизацији и побољшању режима течења, као и вештачка речна корита (канали, просеци, измештена речна корита).

Под управљањем водним објектима у јавној својини, у смислу овог закона, сматра се изградња, реконструкција, санација и одржавање (редовно и инвестиционо) водних објеката на водном земљишту, вршење права инвеститора у име Републике Србије, односно аутономне покрајине, унапређивање, чување и старање о њиховом наменском коришћењу. Водним објектима за уређење водотока и заштиту од поплава на водама II реда и водним објектима за заштиту од ерозије и бујица, осим водних објеката за заштиту од ерозије и бујица из става 3. овог члана, који су у јавној својини, управља јединица локалне самоуправе на чијој се територији објекти налазе. (чл. 23. Закона).

[bookmark: clan_29][bookmark: clan_52]Управљање водама заснива се, између осталог, и на начелу обезбеђивања заштите од штетног дејства вода - становништво и његова имовина морају се штитити од вода, уз уважавање законитости природних процеса и заштите природних вредности, као и економске оправданости ове заштите (члан 25. Закона).

Сходно принципима добре управе, јавни службеник се стара да се одлука по сваком захтеву или притужби донесе у разумном року, без одлагања, а у сваком случају најкасније у року од два месеца или другом законом предвиђеном року. Исто правило примењује се за одговоре на дописе грађана или одговоре на службене дописе којима јавни службеник од претпостављених тражи упутства у погледу поступка који се води. Ако због сложености поступка, односно питања која су покренута, одлуку није могуће донети у року од два месеца, орган јавне власти односно јавни службеник ће о томе обавезно обавестити грађанина и предузети све што је у његовој моћи да се одлука донесе што пре.

* * *

Сагледавајући податке до којих се дошло током спроведеног поступка контроле правилности и законитости рада, као и приложену документацију, Заштитник грађана оцењује да је поступајући грађевински инспектор, након извршеног инспекцијског надзора од 28. августа 2014. године,  констатовао да је услед великих бујица током маја месеца 2014. године дошло до одроњавања обале Стражиловачког потока, да је процењено да ће се одрон наставити према објекту, те да може изазвати рушење истог. Сходно томе, грађевински инспектор је решењем забранио малолетном притужиљином сину као власнику, коришћење куће у Сремским Карловци,  због угрожене безбедности, живота и здравља људи. Истим решењем је наведено да је забрана на снази све док се објекат не обезбеди од урушавања.

Надаље се констатује да је извештај о утврђеном чињеничном стању у конкретном случају достављен начелнику Општинске управе општине Сремски Карловци 24. децембра 2014. године, који је покренуо поступак испитивања могућности санације обале потока чији одрон угрожава стабилност предметног објекта. Међутим, како надаље произилази, иако је обавеза санације обале потока и даље у надлежности локалне самоуправе, надлежна одељења Општинске управе општине Сремски Карловци, нису предузели никакве даље мере у циљу санације обале потока, а тиме и обезбеђења стабилности предметног објекта, нити је притужиља обавештена о току поступка.

Посебно се закључује да притужиља, односно њен син не могу сами предузимати никакве мере у погледу изградње обале, односно у циљу обезбеђења свог стамбеног објекта од урушавања и наставка несметаног коришћења, с обзиром да се у конкретном случају ради о потоку, односно парцели која се налази у јавној својини, те да обезбеђивање њиховог објекта од урушавања мора да спроведе сама јединица локалне самоуправе.

Сходно томе, како се притужбом указује и на могућност настанка ненадокнадиве материјалне штете за притужиљу, односно њеног сина, тј. на угроженост стамбеног објекта у ком живе, као и да је неспорно да је објекат угрожен због неуређености обале Стражиловачког потока у том делу, Заштитник грађана сматра да је неопходно да се у што скоријем року приступи предузимању свих неопходних мера у циљу заштите становништва и њихове имовине у конкретном случају, уз адекватно обавештавање притужиље, као законског заступника свог малолетног сина.

На основу свих утврђених чињеница и околности, Заштитник грађана је утврдио пропуст у правилности и законитости рада Општинске управе општине Сремски Карловци на штету остваривања права грађана и, сагласно члану 31. став 2. Закона о Заштитнику грађана, упутио органу препоруке ради превазилажења настале ситуације у што краћем року, као и у циљу унапређења рада органа управе и спречавања сличних пропуста у будућности. 

